Správa zo zahraničnej pracovnej cesty 
V Nemecku, Ulm v dňoch 8. – 9. 7. 2012

1.	Účastníci ZPC:
Ing. Štefan Chudoba, PhD – štátny tajomník, MŠVVaŠ SR, Stromová 1, 813 30 Bratislava;
RNDr. Marta Cimbáková – GR SVT MŠVVaŠ SR, Stromová 1, 813 30 Bratislava.

2.  Zahraničná pracovná cesta:
Nemecko, Ulm, Maritim Hotel Ulm, 8. – 9. júla 2012, prijímajúca organizácia - Federálne ministerstvo pre vzdelávanie a výskum; účasť na konferencii ministrov pre výskum krajín Dunajskej stratégie 2012; náklady na cestu financované z rozpočtu MŠVVaŠ SR. 

3.  Rámcový program pobytu:
8. júla 2012 - príchod do Ulmu, Nemecko.

9. júla 2012 – plenárne rokovanie:
    „Posilnenie spolupráce v oblasti výskumu a inovácií v Dunajskom regióne“.

4.  Stručný priebeh konferencie:

9,00–9,20: privítacie prejavy primátora Ulmu, Ivo Gonnera a federálnej ministerky   pre vzdelávanie a výskum, prof. Anette Schavan
9,20–10,50: rokovanie o spoločných problémoch krajín Dunajského regiónu v oblasti výskumu v obnoviteľných energiách:
o	prezentácia prof. Wernera Tillmetza z Centra pre solárnu energiu a výskum vodíka Univerzity Ulm na tému  obnoviteľných zdrojov energie a smerovania výskumu v obnoviteľných zdrojoch energie budúcnosti,
o	prednáška Dominiqua Ristoriho, generálneho riaditeľa JRC (Joint Research Centre, European Commission) o význame podpory výskumu a inovácií Európskej stratégie pre Dunajský región prostredníctvom spolupráce krajín Dunajského regiónu s JRC, v ktorej:
•	informoval o podpísaní dohôd medzi JRC a 7 akadémiami vied krajín dunajského regiónu o spolupráci pri implementovaní Dunajskej stratégie (JRC má dohodu aj zo SAV), 
•	poukázal na význam stanovenia priorít pre spoluprácu, ktoré by  mali vychádzať z oblastí spoločného záujmu dunajských krajín a sú nimi: spoločné kultúrne dedičstvo, energie, klimatické zmeny, ochrana pôdy, boj proti záplavám, ochrana životného prostredia,
•	poukázal na význam zamerania vertikálnych priorít Dunajskej stratégie na:
-	ochranu životného prostredia,
-	produkciu energie (z dôvodu absencie spoločného trhu s energiami),
-	ochranu pôdy a rozvoj pôdohospodárstva,
-	splavnosť Dunaja,
-	„vodný“ manažment.
•	zdôraznil význam horizontálnej priority „smart specialisation“ pre rozvoj krajín Dunajského regiónu v oblasti výskumu a inovácií. Každá krajina Dunajského regiónu musí mať vypracované „smart specialisation“ pre svoje regióny – identifikácia inteligentných technológií pre rozvoj regiónu a JRC ponúka spoluprácu v tejto oblasti,
•	poukázal na dôležitosť synergií vo financovaní cieľov Dunajskej stratégie  zo zdrojov štrukturálnych fondov a národných zdrojov.
10,50 -11,20: Diskusia
-	súhlas s tým, aby sa krajiny sústredili na výskum a implementovanie technológií namiesto zavádzania nových regulačných mechanizmov pre rozvoj krajín Dunajského regiónu,
-	bolo navrhnuté, aby ako komunikačná platforma medzi krajinami Dunajského regiónu bola využívaná aj existujúca Dunajská rektorská konferencia,
-	bol zdôraznený význam zamerania výskumu na ochranu životného prostredia, obnoviteľných zdrojov energie – solárnej energie,
-	bolo poukázané na význam mobility študentov (doktorandov) medzi krajinami Dunajského regiónu prostredníctvom využitia prostriedkov európskeho programu pre mobility CEEPUS a zároveň na význam udržania mladých vedcov v Dunajskom regióne aj prostredníctvom hľadania možností pre vytvorenie „spoločnej akadémie mladých vedcov“, ktorá by bola zdrojom inovatívnych myšlienok,
-	JRC informovalo o listoch, ktoré budú poslané rektorským konferenciám v krajinách Dunajského regiónu s cieľom zabezpečiť spoluprácu medzi nimi a JRC.    
11,20-12,30: Prednáška komisára EÚ pre regionálnu politiku, Dr. Johannesa Hahna zameraná na stav v prioritnej oblasti Dunajskej stratégie „Poznatková spoločnosť“ (koordinátori SR a Srbsko), v ktorej:
•	poukázal na význam Dunajskej stratégie pre rozvoj krajín Dunajského regiónu, ktorá umožňuje vytváranie nových zoskupení výskumných kapacít, nové spolupráce, čím sa zvýšia možnosti výskumníkom z týchto krajín byť úspešnými v získavaní podpory z ERC (European Research Council, ktorý poskytuje podporu na projekty „Ideas“ 7.RP – projekty základného výskumu) ,  
•	zdôraznil význam udržania mladých ľudí v Dunajskom regióne,
•	poukázal na možnosť vytvorenia spoločného fondu krajín Dunajskej stratégie (DRRIF) zameraného na podporu výskumu a inovácií. Fond by mal disponovať prostriedkami vo výške 10 mil. eur, ktoré by sa „poskladali“ v pomere 50% zo zdrojov EÚ a 50% zo zdrojov krajín Dunajskej stratégie. Do konca roka 2012 ministri krajín Dunajského regiónu pripravia návrhy zámerov na vybudovanie toho fondu. Fond by mal  fungovať od roku 2014 a mal by nadviazať na existujúci finančný program „BONUS“.
•	poradil Slovensku, aby „steering group“ pre prioritu „Poznatková spoločnosť“ úzko spolupracovala s ministerstvom, ktoré má v kompetencii výskum a vývoj (s „decision makers“), lebo táto priorita koordinovaná predstaviteľmi akademického sektora vykazuje pomalšie napredovanie.
Diskusia:
-	krajiny Dunajského regiónu, ktoré sú členmi EÚ od roku 2004  vykazujú nízku úspešnosť v 7.RP, preto je tu obava z opakovania tejto situácie aj pri získavaní prostriedkov z fondu DRRIF – bolo požadované spracovať „guidlines“, ktoré jasne stanovia postupy a kritériá pre uchádzanie sa podporu z tohto fondu. V tejto súvislosti komisár Hahn poukázal na hlavný cieľ  podpory zo 7RP, ktorý je určený predovšetkým na podporu exceletného výskumu, 
-	je potrebné, aby krajiny Dunajského regiónu využívali všetky doteraz dostupné európske zdroje pre podporu dosiahnutia cieľov Dunajskej stratégie (štrukturálne fondy, predvstupové fondy, mobilitné programy – CEEPUS, 7RP). Komisár Hahn upozornil, že september - október sú posledné mesiace, kedy krajiny môžu požiadať o zmenu vo svojich operačných programoch pre toto programovacie obdobie. 
12,30- 12,45: prijatie komuniké (je prílohou ku správe zo ZPC) 
12,45–13,30: tlačová konferencia federálnej ministerky, prof. Schavan, komisára pre regionálny rozvoj, Dr. Hahna a primátora mesta Ulm, p. Gonnera. 
13,30 – 15,30: návšteva Univerzity  Ulm – oboznámenie sa so vzdelávaním a výskumom na jej fakultách.  

5.  Odporúčané závery:

1.	Zorganizovať spoločné stretnutie predstaviteľov MŠVVaŠ SR a predstaviteľov Ministerstva školstva, vedy, výskumu a športu Srbska pre stanovenie spoločných krokov pre rozbehnutie plnenia cieľov prioritnej oblasti 7 Dunajskej stratégie „Poznatková spoločnosť“, ktorej koordinátormi sú tieto dve krajiny.
2.	Začať cielenú spoluprácu MŠVVaŠ SR s koordinátorom prioritnej oblasti 7 za SR, SAV (p. Falťanom) s cieľom zvýšiť aktivitu v plnení cieľov tejto prioritnej oblasti Dunajskej stratégie.
3.	Začať proces identifikácie „smart specialisation“ v regiónoch Slovenska s cieľom aktívne participovať na spolupráci s krajinami Dunajského regiońu.

6.   Prehľad prinesenej dokumentácie a miesto jej uloženia
1. Koncepcia prístupu pre stanovanie „smart specialisation“ – Getting started with the RIS3 KEY“ (od rakúskych kolegov); uložená u M. Cimbákovej
2. CD – Prehľad kapacít výskumu a vývoja v Bosne a Hercegovine; uložená u M. Cimbákovej
 
7.   Osobitne vyhodnotený očakávaný prínos ZPC
•	Rozbehnutie spolupráce medzi SR a Srbskom pre plnenie prioritnej oblasti 7 Dunajskej stratégie na úrovni ministrov týchto krajín.

8.    Spôsob zverejnenia výsledkov ZPC, prenos získaných informácií
Na webovskej stránke MŠVVaŠ SR (www.minedu.sk)

Súhlasím so zverejnením správy na internete

Správu vypracoval:  Marta Cimbáková, GR SVT
Dátum: 10. 7. 2012
Správu schválil:  doc. PhDr. Dušan Čaplovič, DrSc., minister školstva, vedy, výskumu a športu SR  

Posilnenie spolupráce v oblasti výskumu a inovácií v Dunajskom regióne
Zasadnutie ministrov Dunajských krajín
Ulm, 8-9  júla 2012
Záverečné ustanovenia /komuniké/

Ministri a zástupcovia ministrov 11 krajín Dunajského regiónu sa na pozvanie federálnej ministerky Annette Schvan a starostu Iva Gonnera stretli dňa 9. júla 2012 s cieľom dohodnúť konkrétne kroky pre implementáciu Stratégie Európskej únie pre Dunajský región v oblasti výskumu a inovácií.
Táto Stratégia bola schválená Radou Európy v roku 2011 s cieľom riešiť problémy regionálnych rozdielov v konkurencieschopnosti a posilniť  hospodársku, sociálnu a územnú súdržnosť.
Ministri vyjadrili svoju podporu zvýšiť zapojenie do spoločných aktivít a súhlasili s nasledovnými krokmi:
1.	Cielene využívať príležitosti pre podporu výskumu a inovácií, ktoré sú dostupné z Európskych programov a nástrojov.
2.	Prijatie iniciatív pre budovanie mostov a synergií medzi príslušnými programami: rámcovým programom pre výskum a inovácie - „Horizont 2020“, Kohéznym fondom a ďalšími finančnými nástrojmi, ako sú nástroj predvstupovej pomoci (IPA) a nástroj európskej susedskej politiky (ENPI).
3.	Posilniť a upraviť výskumné systémy a v prípade potreby uľahčiť a podporovať vzájomné pôsobenie medzi rôznymi nástrojmi na národnej, regionálnej a európskej úrovni.
4.	Cielene prispievať k implementácii Dunajskej Stratégie; Spoločné výskumné centrum Európskej komisie (JRC) podporuje rozvoj konceptu „inteligentná špecializácia“, definovaného ako podnikateľský proces objavovania a zisťovania stavu, v ktorom región môže benefitovať zo špecializácie na určitú oblasť vedy a techniky.
5.	Vytvorenie Dunajského výskumného a inovačného fondu (DRRIF) na základe štúdie uskutočniteľnosti ako je to stanovené v pláne Prioritnej oblasti 7 Dunajskej Stratégie. Tieto snahy môžu byť budované na základe už existujúcich európskych projektoch pre sieťovanie, ako je projekt INCO.NET, projekt pre krajiny západného Balkánu (WBC-INCO.NET). Dialóg iniciovaný v tejto sieti by mal pokračovať v blízkej budúcnosti s EÚ projektom pre Dunajskú stratégiu „INCO-NET Danube Region“.
6.	Prehodnotenie – ako okamžité opatrenie – právnych, administratívnych a finančných  podmienok pre vytvorenie Dunajského výskumného, inovačného a sieťového fondu (Danube Research, Innovation and Networking Fund  z príspevkov z národných zdrojov a zo zdrojov EÚ s cieľom vyčleniť najmenej 5 miliónov eur z každej strany.
7.	Výskumná spolupráca v ooblasti obnoviteľných zdrojov energie, ako 
-	geotermálna energia v Panónskej nížine, ktorá zahŕňa Maďarsko, Rumunsko, Srbsko, Chorvátsko, Slovinsko, Slovensko a Rakúsko,
-	obnoviteľné zdroje pre mobilitu,
-	inteligentné siete,
-	energeticky efektívne mestá a regionálne plánovanie,
-	biomasa: kombinácia materiálu a pokrytia energiou,
-	enviromentálne a sociálne kompatibilný rozvoj energetického systému 

sa zdá  byť vhodná pre spoločnú spoluprácu v Dunajskom regióne.
Pre pokračovanie dnes začatého rokovania, riadiaca skupina Prioritnej oblasti 7 Stratégie dunajského regiónu  bude vyzvaná vypracovať návrhy pre implementáciu týchto odporúčaní v spolupráci s riadiacimi skupinami ďalších prioritných oblastí, ako je napríklad prioritná oblasť pre  obnoviteľné energie.